ઑસ્ટ્રિયાની ખરી ઓળખાણ વિયેના, સૉલ્ઝબર્ગ, ઈન્સબ્રુક વગેરે શહેરોમાં નહીં, આ પ્રકૃતિના ખોળે વસેલાં ગામડાંઓમાં મળી. ખરું કુદરતી સૌંદર્ય બૅડગૅસ્ટાઈન, બૅડહૉફગૅસ્ટાઈન, ઝેલ-એમ-સી વગેરે અજાણ્યાં સ્થળોએ છુપાયેલું જોયું. અહીંના એક સ્ટેશનનું નામ હતું, સેન્ટ વિયેટ ઈન પોંગુ ! વેનિસથી નીકળીને ઑસ્ટ્રિયામાં પ્રવેશ્યા પછી વિલાચ નામના ગામને ત્રિભેટે, રાજધાની વિયેનાનો રસ્તો છોડી અમે સૉલ્ઝબર્ગના રસ્તે વળી ગયાં. ટ્રેઈનની બારીમાંથી દેખાતાં નાનાં રૂપાળાં લાકડાનાં ઘર અને તેની ગૅલરીમાં અને બારીની છાજલીમાં ખીલી ઊઠેલી ફૂલક્યારીઓ જોતાં આંખો થાકતી નહોતી. ઑસ્ટ્રિયાના લોકોનો પુષ્પપ્રેમ અદ્દભુત છે. અહીં બારીમાં, પરસાળમાં, ઘરની સામે બાગમાં, રેલ્વે-સ્ટેશન પર, રસ્તાઓ પર, ચોકમાં બધે જ રંગબેરંગી ફૂલો ઉગાડવાનો રિવાજ છે. જાણે પરીઓના દેશમાં ફૂલોનાં ઘર ! એક પછી એક નાનકડાં સ્ટેશન પસાર કરતાં, એક નાનકડું રૂપાળું ગામ આવ્યું – બૅડગૅસ્ટાઈન. બસ અહીં, ઑસ્ટ્રિયાના આ ઊંડાણના પ્રદેશમાં અઠવાડિયું રહેવાનું ગોઠવેલું; જ્યાંથી આસપાસનાં શહેરો પણ જોવાય અને શૈલશૃંગો, વનશ્રી અને સરોવરોને પણ માણી શકાય.